Mal-Oppożizzjoni ma tkunx taf għandekx tidħak inkella tibki. Id-dikjarazzjonijiet li qed jagħmlu jaqilbulek moħħok ta' taħt fuq, tant li ma tkunx taf kif suppost tirreaġixxi. M'aħniex qegħdin ngħidu li l-Gvern jagħmel kollox perfett, altru minn hekk. Imma meta dan il-Gvern jagħraf li seta' għamel żball, jara kif jagħmel biex jemenda jew jilħaq kompromess. Dan rajnieh ċar kristall fis-sitwazzjoni tal-Università Amerikana, li se tinqasam bejn żewġ postijiet. Minn 90,000 metru kwadru ta' art ODZ issa se jittieħdu 18,000 biss, se tinbena pixxina ġdida f'Wied il-Għajn, se jsir park nazzjonali kbir bid-daqs skedat oriġinarjament, u se tkompli tiġi riġenerata l-Kottonera bir-restawr tal-binjiet mitluqa li jinsabu f'Baċir Numru 1. Fuq dan il-każ jidher li n-Nazzjonalisti ma baqgħalhomx ma xiex jaqbdu, għax issa l-midja tagħhom, anke dik li tilgħabha tal-indipendenti u ġġorr l-istess isem, qed taħtaf ma' kull tentufa biex tipprova terġa' tpoġġi l-Università Amerikana f'dawl ikrah. Rajna lil Maltarightnow, li ħarġu bl-'aħbar' li l-AUM se toffri 30 borża ta' studju għall-Maltin minn 4,000 post. Tal-Maltarightnow aħjar jibdlu isimhom għal Maltabackthen, għax din l-informazzjoni konna ilna nafuha mill-bidu nett li ġiet imħabbra l-AUM f'Mejju li għadda. Tal-Independent qalulna li, skont l-istudju li sar fuq l-impatt soċjali, l-istudjużi "ħeġġew" biex tinbena moskea fil-kampus taż-Ûonqor, meta dan assolutament mhux minnu. Fl-istudju ntqal li diġà hemm moskea ftit 'il bogħod f'Raħal Ìdid, u li din tista' sservi għall-istudenti li jistgħu jkunu Musulmani. Intqal biss li jekk tinbena xi moskea oħra, din tista' ssir ġol-kampus stess taż-Ûonqor. Claudette rat id-dawl! Iżda nerġa' mmu r lura għall-praspar li qed tagħmel l-Oppożizzjoni. Mela din il-ġimgħa rajna lil Claudette Buttigieg, aka Sellili, titkaża u tiskanta bl-iffullar li hemm f'Mater Dei. Minbarra li tkellmet fuq in-nuqqas ta' sodod fl-isptar daqslikieku din il-problema tfaċċat biss sentejn ilu, il-figuri tagħha kienu għalkollox skorretti. Buttigieg qalet li hemm 451 persuna li qed jokkupaw sodda fit-tul f'Mater Dei, meta fil-fatt hemm biss 81. B'din il-konferenza stampa l-Onorevoli Buttigieg kompliet tikkonferma kemm l-attitudni tal-esponenti tal-PN għadha ma nbidlitx, u dan minkejja l-wiċċ ġdid li Busuttil mingħalih ipprova jagħti lill-partit miskin li qed imexxi. In-Nazzjonalisti jridu jkunu biex jagħmlu froġa meta jkunu fil-Gvern u sal-elezzjoni jibqgħu jiċħdu li għamlu xi froġa, iżda preċiżament kif jispiċċaw fl-Oppożizzjoni, jiftħu garġijhom biex jgħajtu li hemm froġa, u pront iwaħħluha fuq il-Gvern ta' warajhom. Dan huwa eżattament dak li għamel il-PN f'Mater Dei. Lil hinn mill-iskandlu ta' konkos ta' kwalità inferjuri li seta' kien f'periklu li jikkrolla, u lil hinn mis-snin twal li ttieħdu biex jitlesta dan l-isptar, u lil hinn mill-baġit li rnexxielu jinqabeż b'figuri astonomiċi, hemm il-fatt li l-isptar inbena żgħir wisq, tant li spiċċa b'inqas sodod milli kellu l-isptar San Luqa. Jekk din mhix froġa b'erba' tużżani bajd, ma nafx x'inhi. Iżda n-Nazzjonalisti, minkejja li kellhom din il-froġa mċappsa ma' wiċċhom, baqgħu jiċħdu li għamluha. Il-kurituri perpetwi bin-nies fuq l-istretcher mhux biss ma kinux jitkażaw bihom, imma kienu jgħidu li ma jeżistux. Claudette Buttigieg kienet fost il-perċimes f'din iċ-ċaħda, bħala l-Koordinatur tal-Komunikazzjoni tal-Ministru tas-Saħħa Joe Cassar. Dak iż-żmien Buttigieg kienet tgħid lill-midja li m'hemmx iffullar fl-isptar. Illum rat id-dawl u qed tqatta' xagħarha bl-inkwiet għall-pazjenti fuq l-istretcher. Imma għiduli intom: tidħaq jew tibki?